**Hirokazu Koreeda** (japonieraz: 是枝 裕和, Tokio, 1962ko ekainaren 6) japoniar zinema zuzendaria, ekoizlea, gidoilaria eta muntatzailea da.

Bere filmek oroimena, heriotza eta mina bezalako gaiak jorratzen dituzte.

Bizitza
-------

Hirokazu Koreeda 1962ko ekainaren 6an jaio zen Tokion. Waseda unibertsitatean literatura ikasketak egin ostean, zuzendari bihurtzea erabaki zuen. 90ko hamarkadaren hasieran TV man Union telebistarako zenbait dokumental zuzendu zituen eta bertan zuzendari laguntzaile gisa aritu zen. "Maborosi(1995)", bere lehen filmarekin arrakasta lortu zuen.

Japoniako lehen telebista independenteak ekoizten zituen dokumentaletan parte hartzeak interesatzen zitzaizkion gaiak jorratzea ahalbidetu zion. Adibidez "Lessons From a Calf"en samina eta haurren portaera jorratzen ditu, "August without Him"en norberaren heriotza eta egunerokotasuna eta "Without Memory"n oroimenaren sorkuntzan familiak duen garrantzia. Hasieran jorratutako gai hauek errepikatuko dira bere film luzeetan.  Horrez gain, dokumentaletan garatuko ditu aurrerago bere zineman erabiliko dituen tresna narratibo eta espresiboak.

Bere ibilbidean zehar izendapen eta sari ugari lortu ditu mundu osoko festibaletan. Donostiako festibalean FIPRESCI saria lortu zuen "After life"(1998) filmagatik, eta Cannesen Urrezko palma "Shopliffers"(2018) filmari esker.

Gaiak eta ezaugarriak
---------------------

Koreedak bere filmetan jorratzen dituen gaiak heriotza, familia, errua, oroimena, samina eta pertsonen arteko harremanak(maitasuna, elkartasuna, bakardadea eta isolamendua, inkomunikazioa) dira besteak beste. Zuzendari honen film ugarietan haurren begirada protagonismo handia du. Horretaz aparte, bere filmografian zehar ez da kritika sozialik falta. Klaseen arteko ezberdintasunak eta pobrezia agerian uzten ditu bere filmetan.

Koreedaren filmetan azpimarratu beharreko gaia familiaren inguruko hausnarketa da, eta bereziki familia disfuntzionalen ingurukoa. Familia ereduen aniztasuna da bere filmografia ikustean arreta deitzen duen ezaugarrietako bat.

"Still walking"en adibidez, familia tradizional bat erakusten da. Ozuren zinemari jarraika, film honetan Koreedak semea eta alaba gurasoen etxera egun batzuk pasatzera joaten direnean sortzen diren  harreman gorabeheratsuak irudikatzen ditu. 

"Shoplifters"en, berriz,  familia disfuntzional bat da protagonista. Familia hori osatzen duten kideek ez dute odol harremanik baina hori ez da oztopoa maitasun eta zaintza harreman indartsuak edukitzeko. 

"Like Father, Like Son"en  bi familien seme jaio berriak nahasten dituzte ospitalean. Bi familia hauek bere odoleko semea ez den haur bat hezitzen ari direla deskubritzen dute. Zuzendariak familietako kide bakoitzari deskubrimendu  horrek sortarazten dizkion jarrerak eta sentimenduak irudikatzen ditu. 

"Kamakura Diary"n elkarrekin bizi diren hiru ahizpen aita hiltzen denean beraien ahizpa txikia ezagutzen dute. Hiru ahizpek eta ezagutu berriko ahizpa txikiak familia berri bat osatuko dute.

"Nobody knows"en  gurasorik gabeko haurrez osaturiko familia disfuntzionala irudikatzen da. Bananduak izateko izua dela medio, seme-alabek beraien egoera izkutatzea erabakitzen dute, nahiz eta horrek bizirauteko zailtasun handiak suposatu.

Koreedak bere film hauetan guztietan familia tradizionaletik haratago doazen familia eredu ezberdinak irudikatzen ditu.

Zuzendari honen ezaugarrien artean azpimarratzekoak dira pertsonaiak sortzeko garaian erakusten duen sentsibilitatea eta  eszena guztietan lortzen duen naturaltasuna. Zuzendari honek interes berezia demostratu du umeen mundua zehaztasunez irudikatzeko. Umeen naturaltasuna, xalotasuna, energia, bakardadea eta mina trebetasunez jasotzen ditu.

Filmografia
-----------

### Luzemetraiak

* 1995 - *Maboroshi no Hikari*
* 1998 - *Wandafuru Raifu*
* 2001 - *Distance*
* 2004 - *Dare mo Shiranai*
* 2006 - *Hana yori mo Naho*
* 2008 - *Aruitemo aruitemo*
* 2009 - *Kūki Ningyō*
* 2011 - *Kiseki*
* 2013 - *Soshite Chichi ni Naru*
* 2015 - *Umimachi Diary*
* 2016 - *Umi yori mo Mada Fukaku*
* 2017 - *Sandome no Satsujin*
* 2018 - *Manbiki Kazoku*
* 2019 - *La Vérité*

Erreferentziak
--------------

1. ↑   **(Gaztelaniaz)**  *Hirokazu Koreeda.*  2023-09-29 (Noiz kontsultatua: 2023-10-27).
2. ↑   **(Gaztelaniaz)**  *Para no matar la vida. El cine de Hirokazu Koreeda | Correspondencias.*  (Noiz kontsultatua: 2023-10-27).

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q740758
* Commonscat Multimedia: Hirokazu Koreeda

---

* **Identifikadoreak**
* WorldCat
* VIAF: 44174038
* ISNI: 0000 0000 8122 2932
* BNE: XX1740204
* BNF: 16185667z (data)
* CANTIC: a10961021
* GND: 131977016
* LCCN: nr93036009
* NDL: 00258573
* NKC: xx0216211
* Tabakalera ID: 105695
* CiNii: DA07087018
* SUDOC: 10058893X
* UB: a1229075
* **Hiztegiak eta entziklopediak**
* Britannica: url
* **Bilduma digitalak**
* Dialnet: 3898456

 |

* Wd Datuak: Q740758
* Commonscat Multimedia: Hirokazu Koreeda